Til alle på 7. trinn ved Mosby oppvekstsenter og Torridal skole.

INFORMASJON TIL ELEVER OG

DERES FORESATTE OM

# 2. FREMMEDSPRÅK 2025/2026

På Torridal skole må elevene velge mellom et nytt fremmedspråk eller arbeidslivsfag. Faget har 2 t/u på alle trinn.

Elevene skal ha standpunktkarakter og kan komme opp i muntlig eksamen på 10. trinn i det faget de har valgt. Karakteren teller ved inntak til videregående opplæring.

Torridal skole tilbyr følgende muligheter i skoleåret 2025/2026:

1. **Spansk, nivå 1**
2. **Tysk, nivå 1**
3. **Arbeidslivsfag**

Elevene skal sette opp **to** ønsker i prioritert rekkefølge. Dersom en gruppe blir for liten, kan enkelte bli satt opp på sitt andre valg. Det samme gjelder dersom for mange elever velger samme gruppe.

**Bytte av fremmedspråk kan bare gjøres i første semester på 8. trinn**

**(helst innen høstferien). Bytte foretas kun i spesielle tilfeller etter denne fristen.**

På neste side får du nærmere orientering om de fagene som tilbys på Torridal skole

**Hvorfor velge tysk?**

Tysk språk har tradisjonelt stått sterkt i norsk skole, og det er gode grunner for det. Det er nær beslektet med vårt eget språk, noe som gjør at etter kort tids arbeid med språket, kan en forstå det og gjøre seg forstått. Skolen legger nå større vekt på muntligopplæring enn før.

Det er skrevet mye faglitteratur på tysk, så vel innenfor teknikk og vitenskap som kunst. Tyskland er en økonomisk stormakt. Tysk blir mer og mer brukt innenfor handel, og Tyskland er i dag en av våre viktigste handelsforbindelser.

Den tyske industri står meget sterkt og spenner over mange felter, fra tungindustri og bilindustri til film og popmusikk. Tysk styrker derfor sin stilling innenfor forretningslivet og blir også mer brukt innenfor reiselivet.

**Hvorfor velge spansk?**

Spansk som språk og fag er i veldig vekst både i Norge og resten av verden. Det er det språket som har den raskeste økningen og går forbi de fleste språkene i utbredelse. Spansk er morsmålet for rundt 364 millioner mennesker, eller 428 millioner hvis en inkluderer de som ikke har spansk som morsmål, men som snakker spansk. Det vil si at spansk er det tredje mest utbredte språket etter kinesisk og engelsk. I Norge skyldes denne økningen trolig at vi i større grad ferierer mer i spansktalende områder, og at grensene mellom land er blitt mindre og mindre.

Vi tenker vel først og fremst på Spania når vi tenker på det spanske språket, men majoriteten av den spansktalende befolkningen lever i Latin-Amerika. Spansk er også talemål i Andorra, Belize, Canada, Gibraltar, Israel, Nord-Marokko, Nederlandske Antillene, Filipinene, USA, Trinidad og Tobago, Tyrkia og Vest-Sahara.

Det spansktalende Amerika er i dag et område i forandring og utvikling. Norges interesse for området og tendensene til nærmere samarbeid, både økonomisk, bistandsmessig og kulturelt, vil gjøre behovet for språket spansk sterkere i årene som kommer.

**Hvorfor velge arbeidslivsfag?**

Faget skal gi elever som ønsker større mulighet til å arbeide praktisk og prøve ut sine interesser for yrkesfaglig opplæring. Elevene får prøve ut arbeidsoppgaver knyttet til de ni, snart åtte, yrkesfaglige utdanningsprogrammene i den videregående skolen, men da tilpasset for ungdomsskoleelever.

Gjennom arbeidet med faget skal elevene få kunnskap om krav som stilles til yrkesutøvelse og til yrkesutøvere, samt gis praktisk trening og innsikt i hvordan arbeidslivet fungerer. Opplæringen skal stimulere elevenes interesser og gi motivasjon, arbeidsglede og opplevelse av mestring gjennom arbeid med tjenester og produkter.

**Fremmedspråk i videregående skole**

På de studieforberedende utdanningsprogrammene Studiespesialisering, Musikk, dans og drama, Idrettsfag, KDA (Kunst, design og arkitektur) og Medier og kommunikasjon) er 2. fremmedspråk obligatorisk.

Elever som har gjennomført et fremmedspråk i grunnskolen, kan fortsette med samme språk på nivå II i vg1 og vg2, eller de kan velge et nytt fremmedspråk og gjennomføre nivå I i dette språket i løpet av vg1 og vg2. Da har de fullført kravet til 2. fremmedspråk i videregående utdanning.

Elever uten 2. fremmedspråk i ungdomsskolen – og som velger studieforberedende utdanningsprogram i vgs. - må ha dette faget over 3 år i videregående skole.

Elever som har hatt arbeidslivsfag, må altså gjennomføre både nivå I og II i ett og samme fremmedspråk i løpet av vg1, vg2 og vg3. Dette medfører at timetallet til valgfrie programfag for disse elevene blir redusert i vg3.

De yrkesforberedende utdanningsprogrammene i videregående skole (Bygg- og anleggsfag, Design og tradisjonshåndverk, Elektrofag, Frisør, blomster- og interiørdesign, Helse- og oppvekstfag, Informasjonsteknologi og medieproduksjon, Naturbruk, Restaurant- og matfag, Salg, service og reiseliv og Teknikk og industriell produksjon) har bare engelsk som fremmedspråk i sin fagkrets. Velger en bort 2. fremmedspråk, altså spansk eller tysk, i ungdomskolen får det ingen konsekvenser for elever som søker yrkesfag etter 10. klasse.

**Noen tips til deg som skal velge:**

* *Det kan selvsagt være vanskelig å bestemme seg når man går i 7. klasse. Vi anbefaler derfor sterkt at du snakker med dem hjemme, lærerne dine, samt andre venner og bekjente som er litt eldre enn deg. Det er sikkert flere som kan fortelle hva de har hatt bruk for - eller hva de har savnet av språkopplæring på skolen.*
* *Velg det du selv tror passer for deg - ikke tenk så mye på hva de andre gjør.*

*Det er* ***din*** *framtid det gjelder!*

**PLAN:**

* 19. mai: Torridal skole gir informasjon til elever i 7. klasse på Mosby oppvekstsenter og Torridal skole om fremmedspråk /norsk fordypning, samt valgfag.
* Elever og foresatte drøfter fremmedspråk på grunnlag av utgitt og formidlet informasjon. Eventuelle spørsmål/uklarheter kan dere ta med rådgiver Baard Fuglestad.
* Foresatte informeres på felles foreldremøte tirsdag 20. mai kl 18.00
* **Dere svarer i visma. Svarfrist er 26. mai**
* Elever som ikke får oppfylt sitt 1. ønske, vil få melding om hvilket fag de er satt opp på før sommerferien. Evt. ønske om bytte må tas opp med rådgiver ved skolestart i august.
* Alle gruppelister blir klargjort innen skoleferien starter (sendes Mosby og Torridal).

Mvh Baard Fuglestad

rådgiver, 41696229 eller baard.fuglestad@kristiansand.kommune.no